b'\n_START_ARTICLE_\nBukova kobilica\n_START_SECTION_\nOpis\n_START_PARAGRAPH_\nOdrasli samci bukove kobilice dose\xc5\xbeejo dol\xc5\xbeino med 16 in 23 mm, samice pa so nekoliko ve\xc4\x8dje in dose\xc5\xbeejo dol\xc5\xbeino med 22 in 30 mm. Osnovna barva bukove kobilice je travnato zelena. Zanjo so zna\xc4\x8dilne izbuljene temno rde\xc4\x8de o\xc4\x8di, na zadnjem paru nog pa je na spodnji strani stegna rde\xc4\x8dkasto ro\xc5\xbenata proga. Tipalke so nitaste, dolge okoli 1 cm. Li\xc4\x8dinke so podobne odraslim osebkom, od katerih se najla\xc5\xbeje lo\xc4\x8dijo po tem, da so temno sive barve in nimajo kril. Krila pri imagih pokrivajo le 2/3 zadka. Samica ima dvodelno leglico, s katero v tla odlaga jaj\xc4\x8deca. V ve\xc4\x8d legel odlo\xc5\xbei od 5 do 7 jaj\xc4\x8dec, katere nato zalije z izlo\xc4\x8dki spolnih \xc5\xbelez. Tako nastanejo ooteke, v katerih jaj\xc4\x8deca pre\xc5\xbeivijo tudi 2-4 leta. Iz jaj\xc4\x8dec se razvijejo ob koncu aprila in na za\xc4\x8detku maja in v dveh mesecih preidejo skozi \xc5\xa1est faz.\n_START_SECTION_\nRaz\xc5\xa1irjenost\n_START_PARAGRAPH_\nBukova kobilica je raz\xc5\xa1irjena po Avstriji, Belgiji, \xc4\x8ce\xc5\xa1ki, Franciji, Nem\xc4\x8diji, Italiji, Poljski, \xc5\xa0paniji, \xc5\xa0vici, pa tudi Sloveniji. Pojavljajo se od maja do septembra na vla\xc5\xbenih visokogorskih pa\xc5\xa1nikih, gozdnih jasah in odprtih gozdovih, kjer se hranijo s travami, li\xc5\xa1aji in z listjem nekaterih dreves, predvsem bukve.'